Esben Esther Pirelli Benestad får praktisere som lege
– Dette er en gave til den skeive bevegelsen i Norge, sier hen til VG. Tidligere i år konkluderte Helsetilsynet med at kjendislege og sexologiprofessor Esben Esther Pirelli Benestad (73) ikke får praktisere som lege. Nå har Statens helsepersonellnemnd delvis omgjort vedtaket. Benestad bekrefter dette overfor VG: – Dette har vært en grusom belastning. Jeg er veldig fornøyd. Dette er en gave til den skeive bevegelsen i Norge, sier hen. Grimstad-legen er en av Norges mest kjente transpersoner og LHBTQ+-forkjempere. I 37 år har hen behandlet pasienter med kjønnsinkongruens. Begrenset autorisasjon Benestad får begrenset autorisasjon som lege og mister retten til å rekvirere legemidler i gruppe A og B. Derimot kan Benestad skrive ut C-preparater, som blant annet innebærer hormoner. VG har stilt følgende spørsmål til Helsetilsynet: – Vi må gå litt grundigere inn i vedtaket før vi kan svare på dette, svarer kommunikasjonsdirektør Nina Vedholm. Fædrelandsvennen omtalte saken først.  Avisen skriver at nemnda mente at det ikke var grunnlag for å si at utredningene og behandlingene av pasientene var uforsvarlige. – Nemnda kom til at det var store mangler i journalføringen, men at det ikke var nødvendig å frata hen autorisasjonen. Autorisasjonen er derfor begrenset, opplyser kommunikasjonsansvarlig Marit O. Øvregård til avisen. I en epost til VG skriver avdelingsdirektør Anne Myhr følgende: – Vi registrerer at Helsepersonellnemda mener at vilkårene for å tilbakekalle autorisasjonen til Esben Ester Pirelli Benestad er tilstede, men at det er tilstrekkelig å tilbakekalle hens rett til å rekvirere legemidler i gruppe A og B. Videre skriver Myhr:  – I tillegg begrenser nemda hens autorisasjon, og ber Helsetilsynet om å gjøre vedtak om de nærmere vilkårene for begrensningen. Vi vil nå prioritere å få fastsatt disse vilkårene. Ved en begrenset autorisasjon bør det stilles vilkår om at klageren må arbeide i en underordnet stilling i offentlig virksomhet, heter det i vedtaket fra nemda.  Benestad anket Helsetilsynet besluttet å frata Benestad autorisasjonen som lege tidligere i år. Da skrev de følgende i vedtaket: «Vi har kommet til at du er uegnet til å utøve ditt yrke forsvarlig på grunn av «vesentlig mangel på faglig innsikt», «uforsvarlig virksomhet» og «vesentlige pliktbrudd». Benestad har vært klar på at avgjørelsen kom til å bli anket. – Gledelig nyhet Leder for Pasientorganisasjonen for kjønnsinkongruens (PKI), Isak Bradley, sier det er gledelig nyhet for både Benestad og alle pasientene:  – Dette viser igjen at det massive trykket fra media, Rikshospitalet og anti-trans aktører ikke har rot i virkeligheten, men heller er en del av den kunnskapsløshet og feilinformasjon som er med på å skape noen av de negative transholdningene vi nå opplever i Norge. Benestad har både fulgt retningslinjene til den internasjonale organisasjonen WPHAT, «Standards of Care», og nasjonale behandlingsretningslinjer, sier Bradley.  Hen er også den som har jobbet mest med transhelse i Norge, ifølge han.
Kjendislege og sexologiprofessor Esben Esther Pirelli Benestad (73) får tilbake deler av sin legeautorisasjon. Statens helsepersonellnemnd har dermed omgjort Helsetilsynets vedtak fra tidligere i år. Benestad får begrenset autorisasjon og mister retten til å rekvirere legemidler i gruppe A og B. Derimot kan hen skrive ut C-preparater, som inkluderer hormoner. Denne saken er viktig for den skeive bevegelsen i Norge, ifølge Benestad selv.